Tasangon sijainti
Satelliittikuva Salar de Uyunista. Autiomaa on itä–länsisuunnassa lähes 140 km pitkä.
**Salar de Uyuni** on maailman suurin suolapannu (n. 10 582 km²). Se sijaitsee yli 3,6 kilometrin korkeudessa
Potosín departementissa Bolivian altiplanolla. Sitä ympäröivät Andien vuorijonoon kuuluvat tuliperäiset huiput, joista korkeimmalle kohoaa Tunupavuori (5 432 m).

Nykyisen suolatasangon paikalla oli myöhäisellä pleistoseenikaudella valtava Minchinjärvi (n. 43 000 km²), joka oli paikoitellen yli sata metriä syvä. Järvi alkoi pienentyä 15 000–10 000 vuotta sitten, kunnes siitä jäi jäljelle vain muutamia pieniä, laskujoettomia suola- ja aavikkojärviä. Veden haihtuessa kalsiumkarbonaatti saostui kalkkikivitasanteiksi ja kipsi ja vuorisuola muodostivat paksun, valkoisen kerrostuman entisen järven pohjalle. Nykyään alueen ilmasto on puolikuiva ja vuotuinen sademäärä keskimäärin 300 mm. Sadekauden aikana joulu–maaliskuussa suolakerrostumia peittää paikoitellen matala suolavesikerros.

Tasangolta kohoaa 32 kalliosaareketta, joiden ekosysteemi on ainutlaatuinen maailmassa. Kuuluisin niistä on keskellä autiomaata sijaitseva Incahuasi, jossa kasvaa jopa 12 metriä korkeita jättiläiskaktuksia. Suolajärvissä pesii marraskuussa kolme eteläamerikkalaista flamingolajia: chilenflamingo (*Phoenicopterus chilensis*), punanflamingo (*Phoenicopterus jamesi*) ja andienflamingo (*Phoenicopterus andinus*). Salar de Uyunissa elää myös kolibreja, villilaamoja (*Lama glama*), vikunjoita (*Vicugna vicugna*) ja viskatsoja (*Lagidium*).

Salar de Uyunin alueella arvioidaan olevan noin 10 miljardia tonnia suolaa, jota louhitaan keskimäärin 25 000 tonnia vuodessa lähinnä ruokateollisuuden käyttöön. Vuorisuolan ja kipsin lisäksi autiomaassa on mahdollisesti jopa puolet maailman litiumvarannoista. Poikkeuksellisen tasaisten pinnanmuotojensa vuoksi Salar de Uyuni on myös altiplanon tärkeimpiä liikenneväyliä.

* Suolatasankoa.Suolatasankoa.
* Suolatuotantoa.Suolatuotantoa.
* Sadekaudella suolapannu on veden peitossa.Sadekaudella suolapannu on veden peitossa.
* Vikunjoita.Vikunjoita.
* Incahuasi, kalliosaareke Salar de Uyunin keskellä.Incahuasi, kalliosaareke Salar de Uyunin keskellä.

Lähteet
-------

* Salar de Uyuni, Bolivia (html) (Image of the Day) *Earth Observatory*.  12.12.2005. NASA. Viitattu 7.4.2009. (englanniksi)
* Información básica para visitar la región de Uyuni (html) *Turismo al Salar de Uyuni*.  Arkistoitu 3.2.2009. Viitattu 9.4.2009. (espanjaksi)
* Kahya, Damian: Bolivia holds key to electric car future (html) *BBC News*.  2006. BBC. Viitattu 9.4.2009. (englanniksi)
* Salar de Uyuni and South Lipez Adventure (html)  6.4.2005. Condor Journeys & Adventures. Viitattu 9.4.2009. (englanniksi)
* Chapter 7 Plate KL-13 (html) *GES DISC Goddard Earth Sciences, Data & Information Services Center*. NASA.  Arkistoitu 26.8.2009. Viitattu 31.8.2009. (englanniksi)

### Viitteet

1. ↑  *Encyclopædia Britannica - Uyuni Salt Flat.*
2. 1 2 3 4  Turismo al Salar de Uyuni, Información básica para visitar la región de Uyuni
3. 1 2 3  Earth Observatory, Image of the Day 12.12.2005
4. ↑  GES DISC, Chapter 7
5. ↑  Condor Journeys & Adventures, Salar de Uyuni and South Lipez Adventure
6. ↑  Kahya

Aiheesta muualla
----------------

* Kuvia tai muita tiedostoja aiheesta **Salar de Uyuni** Wikimedia Commonsissa

* Matkaopas aiheesta Salar de Uyuni Wikivoyagessa (englanniksi)